Liderul PNL, Nicolae Ciucă, a comentat imaginea cu el și cu primarul general Nicușor Dan la meciul de adio al Generației de Aur, marți, într-o conferință de presă, și s-a arătat de părere că „asta arată cât de multă atractivitate are Partidul Național Liberal și cât de disperați sunt alții să vină să facă o poză cu noi”.
Întrebat dacă a fost la meciul de pe Arena Națională alături de Nicușor Dan, liderul PNL a explicat cum s-a ajuns la imaginea care circulă în spațiul public: Am fost la meci cu băiatul meu. În dreapta mea trebuia să stea Dan Motreanu, care din păcate n-a mai reuşit să ajungă, pentru că a avut o problemă cu un candidat căruia i s-a făcut rău și a trebuit să se ocupe de alte chestiuni. Locul a fost liber, domnul Nicuşor Dan a venit lângă mine, a făcut o poză şi a plecat. Deci nu am fost cu el la meci”.
„Mie mi-a plăcut foarte mult că a venit, pentru că asta arată cât de multă atractivitate are Partidul Naţional Liberal şi cât de disperaţi sunt alţii să vină să facă o poză cu noi. Păi nu e bine? E foarte bine”, a adăugat Nicolae Ciucă.